รัฐเดินหน้าผ่อนเกณฑ์‘ภัยพิบัติ’
เล็งอิงขนาดความเสียหายตั้ง2ที่ปรึกษาหาประกันต่อ
5 ต.ค. 2555

เล็งอิงขนาดความเสียหายตั้ง2ที่ปรึกษาหาประกันต่อ
กองทุนส่งเสริมการประกันภัยพิบัติ รอกระทรวงมหาดไทยปรับเกณฑ์ แย้มอาจอิงจำนวนครัวเรือน
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) ในฐานะประธานคณะอนุกรรมการด้านประกันภัย กองทุนส่งเสริมการประกันภัยพิบัติ เปิดเผยว่า ขณะนี้กระทรวงมหาดไทย โดยกรมป้องกันและบรรเทาสาธารณภัยอยู่ระหว่างการพิจารณากำหนดเงื่อนไขและหลักเกณฑ์ภัยธรรมชาติที่เข้าลักษณะความรุนแรงถึงขั้นเป็นภัยพิบัติ เพื่อนำเสนอที่ประชุมคณะรัฐมนตรี (ครม.)
“เกณฑ์ใหม่อาจพิจารณาจากความเสียหายของครัวเรือน ขนาดพื้นที่ หรือความเสียหายที่มีผลกระทบต่อเศรษฐกิจของประเทศ เพื่อให้เกิดความชัดเจนยิ่งขึ้น” นายประเวช กล่าว 
ประธานคณะอนุกรรมการด้านประกันภัย กล่าวว่า ครม.จะประกาศสถานการณ์ภัยพิบัติรุนแรงตามคำแนะนำของกระทรวงมหาดไทย โดยกรมป้องกันและบรรเทาสาธารณภัยเป็นผู้เสนอ ซึ่งที่ผ่านมาแม้จะมีพื้นที่ประสบอุทกภัยถึง 16 จังหวัด 40 อำเภอ มีประชาชนได้รับความเดือดร้อนจำนวน 6.4 หมื่นครัวเรือน รวม 1.63 แสนคน และกรมป้องกันและบรรเทาสาธารณภัยมีการประกาศเป็นพื้นที่ภัยพิบัติในบางพื้นที่ แต่กลับไม่เข้าเงื่อนไขของกรมธรรม์ภัยพิบัติ 
สำหรับเงื่อนไขกรมธรรม์ภัยพิบัติ กำหนดว่ากรณีค่าสินไหมทดแทนรวมของผู้เอาประกันภัย ภายใต้กรมธรรม์ประกันภัยพิบัติมากกว่า 5,000 ล้านบาทต่อ 1 เหตุการณ์ที่เกิดขึ้นภายใน 60 วัน
นายจีรพันธ์ อัศวะธนกุล นายกสมาคมประกันวินาศภัย กล่าวว่า หากพิจารณาจากจำนวนครัวเรือน หรือจำนวนอำเภอที่ได้รับความเสียหาย จะสามารถประกาศเป็นภัยพิบัติได้ และทำให้ประชาชนที่ซื้อประกันภัยพิบัติได้รับความคุ้มครอง 
สำหรับผู้ซื้อกรมธรรม์ ณ วันที่ 28 มี.ค.-21 ก.ย. 2555 มีจำนวน 1.86 แสนกรมธรรม์ จากบริษัทประกันวินาศภัย 48 บริษัท ทุนประกันภัยพิบัติทั้งสิ้น 1.99 หมื่นล้านบาท มีเบี้ยประกันภัยพิบัติ 137 ล้านบาท โดยจังหวัดที่ซื้อประกันภัยพิบัติสูงสุด ได้แก่ กรุงเทพมหานคร รองลงมา คือ นนทบุรี ปทุมธานี นครปฐม และพระนครศรีอยุธยา
นอกจากนี้ คณะกรรมการ บริหารกองทุนส่งเสริมการประกันภัยพิบัติ ได้พิจารณาคัดเลือกบริษัทที่ปรึกษาการประกันภัยต่อจำนวน 2 ราย ได้แก่ บริษัท เอออน (Aon Benfield) และมาร์ช Marsh (Guy Carpenter) เพื่อจัดหาบริษัทประกันภัยต่อต่างประเทศเข้ามารับความเสี่ยงจากกองทุน